Dead Moon

Dead Moon oli vuosina 1987–2006 toiminut yhdysvaltalainen punk rock -yhtye Oregonista. Yhtyeen jäsenet olivat laulaja-kitaristi Fred Cole, basisti Toody Cole ja rumpali Andrew Loomis.
Dead Moon oli kuuluisa vahvasta tee se itse -asenteesta. He olivat äärimmäisen itsenäinen kokoonpano: he kirjoittivat, tuottivat ja äänittivät oman materiaalinsa; julkaisivat suurimman osan levyistään oman Tombstone Records -yhtiönsä kautta ja järjestivät itse omat kiertueensa. Yhtyeen maanläheinen asenne ja musiikki kosketti syvästi faneja. 
Ura.
Dead Moonia johti aviopari Fred ja Toody Cole. Fred oli aloittanut pitkän musiikkiuransa jo 15-vuotiaana. Fred Cole oli aikaisemmin soittanut yhtyeessä The Lollipop Shoppe, jonka vuonna 1968 julkaisema "You Must Be a Witch" kappale on muodostunut garage rockin klassikoksi. Se päätyi myöhemmin Lenny Kayen tuottamalle "Nuggets"-kokoelmalle. The Lollipop Shoppe soitti keikkoja muun muassa The Doorsin, The Seedsin ja Janis Joplinin kanssa ennen hajoamistaan vuonna 1969.
Monien vuosien ja monien yhtyeiden jälkeen Fred ja Toody perustivat yhdessä punk-bändin nimeltä the Rats. Myöhemmin, kun rumpali Andrew Loomis liittyi mukaan, kokoonpano muutti nimensä ja Dead Moon syntyi vuonna 1987. Dead Moon, kolmen hengen yhtye Portlandista, Oregonista, tunnettiin omintakeisesta, juurevasta garage punk -tyylistään. 
Yhtyeen musiikki ei ollut koskaan virtuoosimaista, sitä ei tarkoitettu täydelliseksi; Dead Moonin tarkoitus oli soittaa aitoa, raakaa punk energiaa ilman siloiteltua kiiltoa. Yhtye tunnettiin vahvasta tee se itse -asenteesta. Yhtye halusi tuottaa, äänittää ja julkaista itse oman musiikkinsa. Dead Moon pyöritti omaa levy-yhtiötä ja he myös järjestivät usein itse omat kiertueensa. "Tee se itse" asenne rajoitti heidän urakehitystä, mutta toisaalta se antoi heille täyden taiteellisen vapauden. 
Bändi oli aina suositumpi ulkomailla, kuin kotimaassaan Yhdysvalloissa. Yhtye kiersi usein etenkin Euroopassa, missä heillä oli valtava ja omistautunut fanikunta, mutta laaja suosio Yhdysvalloissa pysyi heille etäisenä. Lähes kymmenen vuoden ajan Dead Moon julkaisi albuminsa omalla Tombstone-levymerkillään. Kaikki julkaisut tehtiin yksinomaan vinyylille, ja ne leikattiin samalla sorvilla, jolla Kingsmenin versio Louie Louiesta leikattiin vuonna 1963. Fred vietti kuukausia korjaten laitetta saadakseen sen toimintakuntoon. 
Sub Pop julkaisi retrospektiivisen kokoelman "Echoes of the Past" vuonna 2006; kappaleet oli henkilökohtaisesti Fred Colen valitsemia. Dead Moon hajosi yllättäen myöhemmin samana vuonna, Cole pariskunnan ajautuessa riitoihin rumpali Andrew Loomisin kanssa. Fred ja Toody Cole perustivat nopeasti uuden bändin nimeltä Pierced Arrows.
Dead Moonin laaja tuotanto on sittemmin kokenut useita uudelleenjulkaisuja. Vuonna 2015 julkaistiin arkistotallenteisiin perustuva "Tales from the Grease Trap, Vol. 1", joka koostui kiihkeästä konsertista Portlandin legendaarisessa punk-klubissa Satyriconissa vuodelta 1993. Toinen arkistolivelevy, "What a Way to See the Old Girl Go", ilmestyi huhtikuussa 2017 ja tallensi Dead Moonin esiintymisen toisen tunnetun Portlandin punk-klubin, X-Ray Cafén, viimeisenä iltana elokuussa 1994. Uuden-Seelannin Herald lehti kuvaili Dead Moonia “tärkeimmäksi bändiksi, josta et ole koskaan kuullutkaan.” 
Rumpali Andrew Loomis kuoli maaliskuussa 2016, vain 54 vuoden iässä, ja Fred Cole kuoli marraskuussa 2017 ollessaan 69-vuotias.